b'\n_START_ARTICLE_\nCurrent ratio\n_START_PARAGRAPH_\nCurrent ratio on tunnusluku, joka mittaa yrityksen maksuvalmiutta noin vuoden aikaj\xc3\xa4nteell\xc3\xa4. Current ratiolla arvioidaan yrityksen mahdollisuutta selviyty\xc3\xa4 lyhytaikaisista veloistaan. _NEWLINE_Current ratio perustuu ajatukseen, ett\xc3\xa4 selvit\xc3\xa4kseen lyhytaikaisista velvoitteistaan yritys voi k\xc3\xa4ytt\xc3\xa4\xc3\xa4 rahoitusomaisuutensa ja lis\xc3\xa4ksi realisoida vaihto-omaisuutensa. Current ration tarkasteluperspektiivi on jonkin verran pidempi kuin quick ratiolla.\n_START_SECTION_\nTulkinnan ongelmia\n_START_PARAGRAPH_\nRahoitusomaisuuteen sis\xc3\xa4ltyv\xc3\xa4t arvottomat er\xc3\xa4t, kuten luottotappioiksi tulkittavat myyntisaamiset, voivat heikent\xc3\xa4\xc3\xa4 current ration k\xc3\xa4ytett\xc3\xa4vyytt\xc3\xa4._NEWLINE_Current ration luotettavuutta heikent\xc3\xa4\xc3\xa4 olennaisesti vaihto-omaisuuden arvostus. Talousvaikeuksissa olevan yrityksen varasto saattaa t\xc3\xa4ytty\xc3\xa4 myym\xc3\xa4tt\xc3\xb6mist\xc3\xa4 tavaroista, joiden arvo j\xc3\xa4\xc3\xa4 alle tasearvon tai joita ei voida realisoida lainkaan. Silloin current ratio voi n\xc3\xa4ytt\xc3\xa4\xc3\xa4 hyv\xc3\xa4\xc3\xa4 ja paranevaa maksuvalmiutta vastoin todellista tilannetta. Monissa tapauksissa vaihto-omaisuuden yll\xc3\xa4tt\xc3\xa4v\xc3\xa4 kasvu ja samanaikainen current ration nousu voivat olla merkki taloudellisten vaikeuksien alkamisesta._NEWLINE_Edell\xc3\xa4 kerrotusta johtuu, ett\xc3\xa4 vaikeuksissa olevan yrityksen todellinen maksuvalmius voi olla current ration antamaa kuvaa heikompi. Taseasemansa varjelemiseksi se on saattanut j\xc3\xa4tt\xc3\xa4\xc3\xa4 luottotappioista ja varaston ep\xc3\xa4kuranttiudesta aiheutuvia kuluja kirjaamatta._NEWLINE_Current ration k\xc3\xa4yt\xc3\xb6ss\xc3\xa4 oletetaan, ett\xc3\xa4 vaihto-omaisuus on suhteellisen likvidi. Current ration k\xc3\xa4ytt\xc3\xb6 on perusteltua, kun vaihto-omaisuus voidaan muuttaa nopeasti rahaksi. T\xc3\xa4m\xc3\xa4 riippuu esimerkiksi yrityksen toimialasta. Current ration rinnalla onkin suositeltavaa k\xc3\xa4ytt\xc3\xa4\xc3\xa4 Quick ratiota.'